
Önkormányzati feladatellátást szolgáló fejlesztések támogatása
Sport Infrastruktúra fejlesztések Sportcsarnok felújítására és saját erő biztosítására
Martfű Város Önkormányzata Képviselő-testületének

2015. június 8-i ülésére

Előkészítette: Pápai János 

Véleményező: Pénzügyi, Ügyrendi és Városfejlesztési Bizottság

Döntéshozatal: egyszerű többség

Tárgyalás módja: nyilvános ülés

Tisztelt Képviselő-testület!

A helyi önkormányzatokért felelős miniszter az államháztartásért felelős miniszterrel közösen pályázatot hirdetett, a Magyarország 2015. évi központi költségvetéséről szóló 2014. évi C. törvény 3. melléklet II. 4. pont aa), ac) és ad) pontok szerint.

Martfű Város Önkormányzata pályázatot kíván benyújtani a kiírásban szereplő, Sport Infrastruktúra fejlesztésekre vonatkozó pályázati alcélra. A pályázatot a Városi Tornacsarnok belső felújítására és eszközbeszerzéseire igényelnénk. Ennek keretében LED-es világítótestek beszerzésére, a térelválasztó függöny cseréjére, a közlekedők és vizesblokkok burkolat felújítására, a szellőző berendezés cseréjére és eredményjelző berendezés beszerzésére kerülhetne sor. 

A pályázati kiírás szerint, a maximálisan igényelhető támogatási összeg: 20.000.000 Ft, erre a fejlesztési célra.

A támogatás maximális mértékét az önkormányzat adóerő-képessége alapján állapították meg. Ezek alapján önkormányzatunk 50% támogatási intenzitásra jogosult, mely azt jelenti, hogy 50%-os önerőt kell biztosítanunk a pályázathoz.

A pályázat kötelező melléklete, a munkákról és eszközökről szóló árajánlat, mely alapján a pályázati cél költsége, bruttó 30. 289. 767.- Ft.

A projektben maximálisan megpályázható összeg: 
20. 000. 000 Ft
A projekt elszámolható költsége: 

15. 144. 883 Ft
A saját erő összege minimum (50%): 
15. 144. 883 Ft
Kérem a Tisztelt Képviselő-testületet, hogy a pályázat önerejének kötelezettségvállalásáról valamint a pályázat beadásáról az alábbi határozati javaslat elfogadásával szíveskedjen dönteni.

Határozati javaslat:


…./2015.(.........) határozat

Önkormányzati feladatellátást szolgáló fejlesztések támogatása Sport Infrastruktúra fejlesztések Sportcsarnok felújításáról és saját erő biztosításáól
Martfű Város Önkormányzatának Képviselő-testülete megtárgyalta a helyi önkormányzatokért felelős miniszter az államháztartásért felelős miniszterrel közösen meghirdetett, a Magyarország 2015. évi központi költségvetéséről szóló 2014. évi C. törvény 3. melléklet II. 4. pont aa), ac) és ad) pontok szerint kiírt pályázatról szóló előterjesztést.

A képviselő – testület támogatja, hogy a Városi Tornacsarnok belső felújítási munkáira és eszközbeszerzéseire vonatkozó pályázatot, az önkormányzat benyújtsa.

A 15. 144. 883.- Ft önerő biztosítására, Martfű Város Önkormányzatának Képviselő-testülete, a 2015 évi költségvetés általános tartalékkeretének terhére kötelezettséget vállal.

A Képviselő-testület felhatalmazza a Polgármestert, hogy a pályázat benyújtása során a pályázati adatlapot és a szükséges nyilatkozatokat Martfű Város Önkormányzata képviseletében aláírja.

Erről értesülnek:

1./ JNSZ Megyei Kormányhivatal, Szolnok

2./ Valamennyi képviselő, Helyben 

Martfű, 2015. június 2.

